06974029:	המאה העשרים – תקופה חילונית? הדת בראי הספרות
ד"ר עמנואלה רובינשטיין

סמינר, סמסטר א', יום א' 10-12 גילמן  319 
		     יום ה' 10-12 גילמן  362	

בקורס נידון הקשר שבין יצירות ספרות ובין דתות המערב, ופרט הדת הנוצרית. נבחנת ההנחה כי הגם שהמאה העשרים נתפסת כתקופה חילונית, הרי שאמונות ומושגים דתיים שהוריש לנו העבר הדתי ממשיכים להתקיים גם בתודעה החילונית, בגלוי או בהיחבא. ההתמקדות היא באותן יצירות ספרות שאינן דתיות במובהק, אולם ניכרת בהן השפעה של מושגים ותפיסות עולם דתיות. 
מקום מיוחד מוקצה להשפעת התפיסה הדתית של השטן והשטניות, וכיצד תפיסה זו משפיעה על תיאור אירועים מן המאה העשרים. את האירועים הטראגיים השונים שהתרחשו במאה העשרים מתארים סופרים מודרניים תוך שימוש בדמות השטן מן המסורת היהודית-נוצרית. הם מעניקים פירושים היסטוריים ייחודיים לאירועים אלה, הנובעים מתוך תיאורם באמצעות אמונות ומוטיבים דתיים. 
בקורס נידונות יצירותיהם של פיודור דוסטוייבסקי, מיכאיל בולגאקוב, קלאוס מאן, רולף הוכהות, וכן הרומאן הידוע של תומאס האריס "שתיקת הכבשים".

06971112:	דת ופסיכואנליזה
פרופ' איתמר גרינולד, מר רענן קולקא

סמינר אינטגרטיבי, שנתי, יום ב', 18-20 ווב 103

הקורס מיועד לפסיכיאטרים, פסיכולוגים קלינים, עובדים סוציאליים פסכיאטריים שהנם בוגרי תכנית יסודית בפסיכותרפיה או שהנם בכירים בתחומם ולתלמידי תואר שני בתוכנית ללימודי מדעי הדתות בביה"ס לפילוסופיה.
הסמינר יבחן את זיקותיהן של תיאוריות פסיכואנליטיות שונות ביחס לדת ולצורות שונות של התנהגות דתית. תיבחן מידת האדקווטיות של תורות אלה בהקשרים שאינם פתולוגיים בהכרח. כמו כן ייבחנו טקסטים דתיים שונים (מדתות שונות) לאור תיאוריות פסיכואנליטיות ויוצעו מודלים חדשים להבנתם.
עיקר חידושו של הסמינר יהיה הנסיון לבדוק טקסטים דתיים שונים ביכולתם להציע תובנות פרדיגמטיות חדשות בתחומים השונים של רוח האדם, בביטוייה האישיים והחברתיים, בהם עוסקת הפסיכואנליזה.
בסמינר ירצו מדי פעם מרצים אורחים.